b'\n_START_ARTICLE_\nGeorge (S\xc3\xb8r-Afrika)\n_START_SECTION_\nAttraksjoner\n_START_PARAGRAPH_\nGeorge har en godt utbygget infrastruktur med banker, konferansefasiliteter, forretninger inkludert den nylig fullf\xc3\xb8rte Garden Route Shopping Centre, transport og sportsfasiliteter. Den har likevel klart \xc3\xa5 beholde sin atmosf\xc3\xa6re av sm\xc3\xa5byers og landsbygdas fred og ro._NEWLINE_Byen er et betydelig golfsenter med tallrike golfbaner i verdensklassen laget av store golfpersonligheter. Blant disse er Oubaai og Le Grande George, men den mest kjente er Fancourt Golf Estate. Denne banen var vert for Presidents Cup i 2003 og er ofte vert for h\xc3\xb8yprofilerte golfturneringer._NEWLINE_Slave Tree er en gammel sommereik som ble plantet av landdrost (magistrat) van Kervel. Den er kjent som Slave Tree p\xc3\xa5 grunn av den sv\xc3\xa6rt store kjettingen og l\xc3\xa5sen som sitter fast i trestammen, og den er erkl\xc3\xa6rt som nasjonalmonument. Bygningen til kong Edward VIIs bibliotek skal v\xc3\xa6re det beste eksempelet p\xc3\xa5 edwardisk arkitektur i George. George blir oft brukt som base for \xc3\xa5 utforske Tsitsikamma nasjonalpark._NEWLINE_Outeniqua Choo Tjoe er S\xc3\xb8r-Afrikas siste damplokomotiv i blandet rute og g\xc3\xa5r p\xc3\xa5 Outeniqualand Preserved Railway mellom George og Knysna i hjertet av Garden Route. Den \xc3\xa5pnet i 1928 og ble erkl\xc3\xa6rt som en verneverdig linje i juli 1993. Dette toget g\xc3\xa5r gjennom noen av de mest pittoreske landskapene i landet. p\xc3\xa5 grunn av store oversv\xc3\xb8mmelser i omr\xc3\xa5det har linjen blitt skadet. Inntil videre g\xc3\xa5r toget mellom George og Hartenbos. Outeniqua Transport Museum huser en stor samling av damplokomotiver og vogner._NEWLINE_Garden Route botaniske hage tar form p\xc3\xa5 toppen av Caledon Street og gir muligheter \xc3\xa5ret rundt for \xc3\xa5 beundre den lokale floraen. Garden Route har det st\xc3\xb8rste sammenhengende naturlige skogsomr\xc3\xa5det i S\xc3\xb8r-Afrika som dekker 650 km\xc2\xb2. Det tas ut t\xc3\xb8mmer fra 20% av statsskogen. \xc2\xabStinkwood\xc2\xbb, oppkalt etter sin karakteristiske od\xc3\xb8r n\xc3\xa5r den er nyhogd, prises h\xc3\xb8yt av m\xc3\xb8belindustrien, i likhet med apodytes dimidiata, olinia ventosa, chionanthus foveolatus og curtisia dentata. Det mest ettertraktede t\xc3\xb8mmeret er afrocarpus falcatus.\n_START_SECTION_\nKirker\n_START_PARAGRAPH_\nPacaltsdorp kirke er den eldste i George-distriktet og ble fullf\xc3\xb8rt i 1825. Kirken har tykke steinmurer og har et h\xc3\xb8yt firkantet t\xc3\xa5rn med skytesk\xc3\xa5r p\xc3\xa5 toppen. Over veien st\xc3\xa5r fortsatt mudderhuset som den f\xc3\xb8rste misjon\xc3\xa6ren, Charles Pacalt fra London Missionary Society bodde i etter at han ankom i 1813._NEWLINE_Nederlands reformerte kirke ble vigslet i 1842 etter 12 \xc3\xa5rs bygging av dens 23 meter h\xc3\xb8ye t\xc3\xa5rn og en meter tykke murene. Den ble konstruert av en oppsynsmann og et antall dyktige slaver som fortsatte \xc3\xa5 jobbe som \xc2\xabl\xc3\xa6rlinger\xc2\xbb etter at slaveriet ble opphevet i 1834. St Mark-katedralen, bygget i 1850, fikk katedral-status i 1911. Det var den minste katedralen p\xc3\xa5 den s\xc3\xb8rlige halvkule til den ble utvidet i 1924\xe2\x80\x9325. Midtskipet er den eldste seksjonen. Dens mest karakteristiske trekk er antallet glassmaleri i forhold til dens st\xc3\xb8rrelse.\n_START_SECTION_\nUtdannelse\n_START_PARAGRAPH_\nGeorge er det tredje st\xc3\xb8rste utdanningsstedet i det s\xc3\xb8rlige Kapp med Nelson Mandela Metropolitan University (NMMU) sammen med et antall private h\xc3\xb8yskoler som gir varierte f\xc3\xb8rsteklasses utdannelse. Skolene inkluderer de afrikaansspr\xc3\xa5klige George Sekond\xc3\xaare Skool etablert i 1947 og Outeniqua High School etablert i 1923. Den engelskspr\xc3\xa5klige skolen er York High School og der er ogs\xc3\xa5 en tverrspr\xc3\xa5klig yrkesskole som heter PW Botha College.\n_START_SECTION_\nTransport\n_START_PARAGRAPH_\nGeorge ligger 420 km fra Cape Town langs N2 i \xc3\xb8stlig retning og 330 km fra Port Elizabeth i vestlig retning. George lufthavn (IATA: GRJ) ligger rundt 7 km fra bykjernen og har avganger til Cape Town International Airport, Durban International Airport og Johannesburg International Airport.\n_START_SECTION_\nLokale myndigheter\n_START_PARAGRAPH_\nDen ut\xc3\xb8vende borgermesteren er Bazil Petrus, og den ut\xc3\xb8vende viseborgermesteren er Philip H de Swardt, begge fra Democratic Alliance.'